Papersnake/gushiwen huggingface dataset:
临皋渔人挽歌
熊赐履（清代）

先生家住团风里，笭箵婆娑照江水。年年欸乃洞庭滨，信口吟成槎上史。

泛泛兰舟一叶飞，西风吹入浔阳涘。垂纶高挂洪塘鲨，投竿引出白沟鲔。

沧溟何处不烟波，扬子矶头舟可舣。抱瓮丈人山下逢，开尊共话羲皇理。

天地为笼江海罛，渭渚严滩安足齿。何况戋戋上谷骄，飘然返棹麻溪沚。

归来不脱旧时蓑，一夕乘槎弃如屣。芦花自白峰自青，七十年来梦泡耳。

楚些一曲哀江头，思君不见悲风起。
姑熟堂歌赠朱太守
郭祥正（宋代）

姑熟太守真贤豪，洗涤弊垢明官曹。民閒吏竦郡无事，华堂新构临江皋。

朱檐斜飞傍星汉，碧瓦不动蟠鲸鳌。酿成玉液宴宾从，手提大笔降风骚。

四时景物换耳目，万古治乱评秋毫。嗟予末坐重感激，胸中茅塞时耘耨。

山鸡卑栖竟何取，岂合鸾凤返翔翱。紫莼茸蕨味正美，鲜鲚玉缕鸣霜刀。

为公一饮直醉倒，坐看万室皆陶陶。谁云江南地偏小，姑熟之堂天下少。

丹湖千里浸城东，蒲苇藏烟春渺渺。牛渚对峙凌歊台，长江倒挂天门开。

风吹玉乌亿万疋，汉兵卷甲沙场回。有时浪止皓月满，琉璃宇宙无纤埃。

帆樯隐隐鸟飞没，渔歌细下天边来。谢元晖，李太白，一生好作江南客。

至今遗恨人不知，孤云尚锁青山宅。请公沥酒一吊之，听我长吟壮灵魄。

人世百年能几何，高会难逢离别多。一朝公去调鼎鼐，斯堂永作甘棠歌。
长安春雨
罗邺（唐代）

兼风飒飒洒皇州，能滞轻寒阻胜游。

半夜五侯池馆里，美人惊起为花愁。
秋宿虎丘寺数夕执以诗见贶因次元韵
苏舜钦（宋代）

生事飘然付一舟，吴山萧寺且淹留。白云已有终身约，醁酒聊驱万古愁。

峡束苍渊深贮月，岩排红树巧装秋。徘徊欲出向城市，引领烟萝还自羞。
连云楼
林景熙（宋代）

我心适无事，看云起南山。
层檐接空影，而不碍往还。
昔年凡鳞化，乘此青冥间。
肤寸未膏物，黄埃满人寰。
刚风忽吹断，小寄白石间。
岂不自怡悦，良田变茅菅。
何当鞭丰隆，上扣虎豹关。
病中即事 其四
李彭（宋代）

啼乌引子来衣桁，野鹭衔鱼堕屋除。百念已忘馀习在，手持叔夜养生书。
归家山行
项斯（唐代）

献赋才何拙，经时不耻归。能知此意是，甘取众人非。

遍陇耕无圃，缘溪钓有矶。此怀难自遣，期在振儒衣。
春日郑协律山亭陪宴饯郑卿同用楼字
宋之问（唐代）

潘园枕郊郭，爱客坐相求。尊酒东城外，骖騑南陌头。

池平分洛水，林缺见嵩丘。暗竹侵山径，垂杨拂妓楼。

彩云歌处断，迟日舞前留。此地何年别，兰芳空自幽。
德翁有诗再用前韵三首
尤袤（宋代）

文章仙伯记仇池，每想横斜竹外枝。
未放柔柯攒玉雪，稍看红蒂染燕支。
别来望远凭谁寄，老去寻春只恐迟。
把酒问花花解语，定应催促要新诗。
与僧净璋
陆九渊（宋代）

自从相见白云间，离聚常多会聚艰。
两度逢迎当汝水，数年隔聚是曹山。
客来濯足傍僧怪，病不烹茶侍者閒。
不是故人寻旧隐，只应终日闭禅关。
酬刘和州戏赠
白居易（唐代）

池边新种七株梅，欲到花时点检来。
莫怕长洲桃李妒，今年好为使君开。
少年游（十之四·林钟商）
柳永（宋代）

世间尤物意中人。轻细好腰身。香帏睡起，发妆酒酽，红脸杏花春。

娇多爱把齐纨扇，和笑掩朱唇。心性温柔，品流详雅，不称在风尘。
霜天晓角（寿张古岩）
刘辰翁（宋代）

明年七十。歌彩桥仙夕。见说严君平道，年年是、月初一。

同时同里密。后今今又昔。便做伏生年纪，也未到、蹇吃吃。
东归留别幕中同舍
孙应时（宋代）

陈侯七闽秀，六年客西州。
兰荃自芳洁，应世良优游。
平生耐久朋，政复未易求。
相期故不浅，抗节追前修。
苦寒行
符兆纶（清代）

朔风卷水水倒行，三日不抵临川城。天空野旷人烟断，沧波浩浩孤舟横。

回首白云凝不飞，忆昨长跪牵爷衣。爷年渐老儿远去，膝前谁问寒与饥。

欲语妻孥转呜咽，十口从此隔风雪。已怜长安不易居，更堪贫贱难为别。

十年琴剑西复东，三百六旬如转蓬。出门即是客，远近将毋同。

何独此别心忡忡，江上严寒晚来作。呼僮暖酒斟复酌，醉不成欢卧未能，坐看纷纷雪花落。
自赞
释师观（宋代）

者村叟，能杰斗，
踞胡床，一不守。
临机拶著火星飞，惊起须弥颠倒走。
曼陀罗花
陈与义（宋代）

我圃殊不俗，翠蕤敷玉房。
秋风不敢吹，谓是天上香。
烟迷金钱梦，露醉木蕖妆。
同时不同调，晓月照低昂。
【黄钟】人月圆·春日次韵
张可久（元代）

春日次韵
罗衣还怯东风瘦，不似少年游。匆匆尘世，看看镜里，白了人头。片时春梦，十年往事，一点诗愁。海棠开后，梨花暮雨，燕子空楼。
中秋书事
西风吹得闲云去，飞出烂银盘。桐阴淡淡，荷香冉冉，桂影团团。鸿都人远，霓裳露冷，鹤羽天宽。文生何处，琼台夜永，谁驾青鸾？
子昂学士小景
西风曾放蓝溪棹，月冷玉壶秋。粼粼浅水，丝丝老柳，点点盟鸥。翰林新画，云山古色，老我清愁。淡烟浑似，三高祠下，七里滩头。
和育王十二题 其九 育王塔
李觏（宋代）

尝闻有为法，佛说如梦幻。胡然窣堵波，香花耀凡眼。
将赴官庐州寄张四隐直二首 其一
刘攽（宋代）

一为弹冠仕，遂废东皋田。不至二千石，行登四十年。

羁游无定许，鬓发欲苍然。万里南江路，春风棹客船。
送宗泰住成都正法院四首 其二
郭印（宋代）

凡情但以俗眼观，妄义阿师取舍间。岂知片云不挂天，一来一去心长闲。
偈六十九首
释道宁（宋代）

白藕峰前，纤尘不立。
报慈门下，水泄难通。
既是纤尘不立，水泄不通。
五叶一华分布后，寥寥千古散清风。
诗三百三首 其一八六
寒山（唐代）

客难寒山子，君诗无道理。吾观乎古人，贫贱不为耻。

应之笑此言，谈何疏阔矣。愿君似今日，钱是急事尔。
宫词 其九十
周彦质（宋代）

踊跃新羁已过关，未高生怕别人盘。到窝路数无多掷，急满须防将马阑。
好事近·庚辰重阳前一日先父逝世二十九周年忌辰。制此志痛
王用宾（宋代）

独倚剪云亭，满眼雨情风色。愁话重阳高会，又天南天北。

年年今日望云山，清泪怎禁滴。依旧峨嵋原上，渺古楸寒柏。
宫词 其八十二
赵佶（宋代）

上春精择建溪芽，携向芸窗力斗茶。点处未容分品格，捧瓯相近比琼花。
失调名
苏轼（宋代）

高安更过几重山。
送葛谦问运干
周必大（宋代）

少年扶犁事西畴，老隌英游帝王州。
才高韵胜各有得，志合情亲君更优。
离筵忽席洛定鼎，戌期云异齐葵丘。
君行共叹空冀北，我衰谩作周南留。
欲持菊觞止君饮，单车已戒难停辀。
欲挽长条赠君别，金城柳落空悲秋。
悲秋惜别置勿道，资望久合登瀛洲。
仙凡一隔在何许，指点蓬莱云气浮。
石城
浦羲升（明代）

挂席秋江上，凉生薜荔衣。雨声芦叶偃，风色浪花飞。

方度龙潭驿，随过燕子矶。石头城下泊，坐对月霏微。
北楼晚晴望秦岭
文同（宋代）

秦岭巉巉列万峰，晚岚浑欲滴晴空。
如何学得崔重易，吟啸终南明月中。
满江红（以梅花柬铅山宰）
徐元杰（宋代）

似玉仙人，三载相见，西湖清客。撷不碎、一团和气，只伊消得。雪里水中霜态度，腊前冬后春消息。看帘垂、清昼一张琴，中间著。

寒谷里，轻回脚。魁手段，堪描摸。唤东风吹上，兰台芸阁。只怕傅岩香不断，摩挲商鼎羹频作。管一番滋味一番新，今如昨。
营冬二首 其二
刘攽（宋代）

薙草元留径，开窗祇近檐。成冬须少有，为客未尝淹。

朋旧看都绝，诗书剩欲嫌。自知疏懒剧，决意老幽潜。
舟过岳阳楼，风利而不得泊，望之而不能登，怅然赋此
严金清（清代）

泽国茫茫水接天，屏山城郭万家烟。生平好胜唯舒酒，不敢登楼见醉仙。
长至 其一
石懋（宋代）

阳和散逐管灰浮，节物那知人倦游。无可奈何霜后冷，急推不去眼中愁。

康衢结束新裳杂，飞盖追随贺客稠。犹有祢衡漫一刺，侯门如海未容投。
华山畿·相送劳劳渚
佚名（南北朝）

相送劳劳渚，长江不应满，是侬泪成许。
集句拟刘文纲少参悼亡 其二十八
朱诚泳（明代）

南国佳人去不回，旧交心为绝弦哀。若逢佳景惟惆怅，怀抱何时得好开。
报恩方丈小憩二首 其二
陈造（宋代）

石鼎无几然，团蒲有馀藉。山岚变寒凉，更挟清露下。

月干澹疏棂，风枝语良夜。为君赋招隐，自剔篝灯灺。
和宝印叔见寄 其一
王十朋（宋代）

官舍萧条怯莫冬，衰颜得酒晕生红。遥思兰若堂中老，非柏非松自耐风。
游长宁公主流杯池二十五首 其一
上官婉儿（唐代）

攀藤招逸客，偃桂协幽情。水中看树影，风里听松声。
月之四日至南陵大雨江边之圩已有没者入鄱阳境中山田乃以无雨为病偶成一章呈王龟龄
张孝祥（宋代）

圩田雨多水拍拍，山田政作龟兆拆。两般种田一般苦，一处祈晴一祈雨。

去年水大高田熟，低田不收一粒谷。只今万钱籴一斛，浙西排门煮稀粥。

圣神天子如尧汤，曰雨而雨旸而旸。天公广大岂有意，尔自作孽非天殃。
张司法寓斋
唐士耻（宋代）

玄录五千言，妙在不敢先。
留侯独得之，帝师赤松仙。
孰知百世下，乃有云孙焉。
扁斋以为寓，客谷音跫然。
道中
艾性夫（元代）

共僧分晚供，呼渡立桥东。
雁背西风紧，渔梁落照红。
云添疏树影，叶补败船蓬。
旧日津亭酒，黄垆蔓草中。
春夜（二首）
丘吉（明代）

银瓶浇茗漱春酲，倚遍雕阑睡未成。
灯火谁家庭院里，樱桃花下尚吹笙。
水调歌头·云巘在空碧
王质（宋代）

云巘在空碧，天宇共高明。重阳易得风雨，今日不胜晴。天为两朝元老，付与四时佳节，不动一丝尘。香霭洗金戟，飞雾洒霓旌。

山鸣叶，江动石，总欢声。剑关玉垒千载，谁见此升平。细看尊前万蕊，相映眉间一点，黄气郁骎骎。江汉下淮海，都赖一长城。
和清卿雪溪泛舟晚登华盖亭
郑伯英（宋代）

满江风雨酿清愁，坐啸烟波一叶舟。
目送飞花千里去，身随空碧一鸥浮。
兜罗世界成游戏，欸乃声中自唱酬。
试问剡溪回棹客，可能乘兴上南楼。
鮕斋寓中白丁香盛开招同朱画庄王燮公龚思补顾晴沙陈絙桥分韵得阴字
周照（清代）

爱酒须共饮，爱诗须共吟。主人美遥夜，快饮吟春阴。

取彼鲛人泪，溅作花深深。各自唾成珠，明月中升沉。

吹花还度月，劝客当自斟。为君惜嘉树，明我有素心。

素心不常聚，花落难重寻。
冬夜伍国开有开同诸从过宿小楼以酒态美如嵇叔夜诗才清似沈休文为韵赋十四绝 其二
李孙宸（明代）

醉来礼法疏，白眼从人怪。吾自适吾真，岂能调世态。
命张若澄图镇海寺雪景因而有作
弘历（清代）

寺景宜遥看，到寺无多奇。却见遥看处，纷然画景披。

予因是絜矩，万事皆如兹。动而世为道，言行法则垂。

此言往者然，至若生同时。远则有望耳，不厌更近之。

偶此道中庸，释典何即离。阇黎粥饭罐，奚足语以斯。

可惜占福地，尽属黄与缁。忆我前度来，回銮驻道陲。

彼时亦逢雪，瑞叶纷葳蕤。翠柏红墙间，寒剽送响迟。

谓是宜图取，若霭属车随。粉本为指授，帧端题以诗。

逮今成旧迹，宝笈藏石渠。六霙仍践盟，旋融春光熙。

数间精舍中，月户亲凭窥。千林复万巘，色相难为辞。

传语示其弟，坚頫踪可师。
禅人写真求赞
释正觉（宋代）

家风贫自惭，面孔恶人嫌。
点漆之眼有角，截筒之鼻无尖。
颠毛寒覆雪，项瘿暗消盐。
说妙谈玄兮迟钝口觜，呵佛骂祖兮诳吓闾阎。
题霜林孤鹰图
何乔新（明代）

霜林摇落秋天迥，鸷鸟摩空风力劲。大鹏却避狡兔愁，老树无声万山静。

乔柯独立何雄哉，金眸玉爪非凡材。健翮孤骞晴雪落，老拳怒攫寒云开。

荒城古社多狐鼠，閟翳荆榛啸烟雨。乘秋一扫妖穴空，万里寒霄看高翥。
蜀中九日
王勃（唐代）

九月九日望乡台，他席他乡送客杯。
人情已厌南中苦，鸿雁那从北地来。
奉和小园独坐偶赋所怀
李至（宋代）

歌舞林亭不外求，朝回多著道衣游。
蔷薇点缀勾栏好，薜荔攀缘怪石幽。
泥浸落花红片湿，鸟啼深树绿阴稠。
春风去便还经岁，莫负芳菲醉即休。
四失诗和徐文长韵 其三 失貂
陈子升（明代）

潦倒风尘须发黄，生涯归问五仙羊。秺侯七叶还西汉，季子千仙散洛阳。

火鼠不灰凭造化，青蚨无种信空囊。美人几有襜褕赠，大醉吟诗雪到床。
傅岩小酌于草堂因继前韵纪赠岩叟 其一
欧阳澈（宋代）

遁戢云岩古景幽，烟霞常伴赤松游。陶陶经醉穷千古，落落谈玄贯九流。

眷爱猥蒙迎倒屣，追寻常欲棹扁舟。丝桐古调无人识，每辱知音为点头。
淋池歌
刘弗陵（两汉）

秋素景兮泛洪波。挥纤手兮折芰荷。凉风凄凄扬棹歌。

云光开曙月低河。万岁为乐岂云多。
送李子德奉旨归养
汤斌（清代）

蓟门疏雨淡秋阴，惟尔斯行重古今。赋就《上林》才赐第，表陈东掖早抽簪。

关河落照乡山迥，驿路鸣蝉野树深。到日高堂应戏彩，御香未散绕衣襟。
过严州章村放歌
杨万里（宋代）

石崖削得瘦到筋，半点也无尘土痕。
正如狻猊走得渴，下赴江水一口吞。
严滩过却乌龙觜，两岸秋山夹秋水。
舟中小酌亦不遑，眼底生愁失苍翠。
尖峰已自刺大虚，峰头更立玉浮屠。
好山千只复万只，家里门前一只无。
待成父不至
赵蕃（宋代）

晚日下前村，呼儿候荜门。
屡惊邻犬吠，频问路人言。
准拟繙诗卷，经营置酒尊。
此怀无与共，愁坐虱空扪。
赞文邑韩机训妻朱氏守节氏
唐穆（明代）

金石为心铁作肝，备尝艰苦不辞难。相随沦殁孙和子，独抱松贞耐岁寒。
寻友登盟壇
李梦阳（明代）

周室衰微五伯兴，葵丘之盟此留名。
薄暮笼壇春秋去，四野只闻牛羊声。
东南眺望牧童隐，蔓草萧瑟忆征程。
一里壮游解幽意，自古雄心朝花厅。
翠麓即事
白玉蟾（宋代）

千峰万峰翠入门，一树两树啼断猿。
山后山前鸠唤妇，舍南舍北竹生孙。
烟迷洞口苔三径，风吼松梢月一痕。
芍药未花春未老，客来到此倒芳樽。
周行可挽诗 其一
王十朋（宋代）

我始来夔子，公先在计台。江山同吊古，文字共衔杯。

马运言尤力，天高听未回。怀人梦不见，西望肺肝摧。
和游子明效李长吉体二首 其一
王质（宋代）

江枫摇落秋吹清，吴波夜澄孤桨横。白蘋花老浪纹浅，的皪背荷双鹭明。

烟屿云岑楚江远，三更梦归五更返。斜阳影外远山稠，千里不遮南望眼。
秋晚寓叹六首 其一
陆游（宋代）

荷叶枯已尽，菊花残更香。带酲尝野橘，和梦听啼螀。

鬓畔流年速，灯前旧话长。寒龟且未死，不必恨支床。
柳梢青 梁溪道中
韩奕（元代）

柳暗花明。江村□路，微雨才晴。一个扁舟，尽容渔叟，到处闲情。往来凫渚鸥汀。新朋间、旧人争送迎。麦饭榆羹，故园寒食，误却归程。
颂证道歌·证道歌
释印肃（宋代）

雾露云霞体上衣，何必缘尘百衲披。
大庾岭头拈不起，卢公冷笑秀公痴。
立春闲述
熊卓（明代）

画角传春春意喧，菜盘争巧出高门。
无多冻雪留城堞，那有东风下禁垣。
江阁潇疏鸿雁杳，野塘历乱鹭鸥繁。
风光入眼颇生兴，策马寻花到远村。
咏城堑中荷诗
祖孙登（南北朝）

白水丽金扉，青荷承日晖。叶似环城盖，香乱上桥衣。

岸高知水落，影合见菱稀。犹疑涉江处，空望采莲归。
酬
司马光（宋代）

洛人栽花不栽药，吾属好尚何其偏。服之虽能已百疾，爱闲成僻无由痊。
吴园杂咏十九首 其七 观德亭
彭汝砺（宋代）

男儿厥生时，弧矢射四方。兹礼古所重，叹嗟今已亡。

典章可披寻，君试行一乡。
古有所思
吴泽（宋代）

我思至人，游心唐虞之帝廷。
上下数千载，迥如云霄畴与京。
臯夔礼乐表世则，克绍周孔流芳声。
斯文在兹幸不坠，亘古永怀惟六经。
送张推官洞赴晏相公辟
梅尧臣（宋代）

送子居大梁，关中乃关外。
往者边事繁，秦民被灾害。
今闻独丰穰，逮堠无动旝。
相公欲勤劳，请以临都会。
多选天下才，佐佑如何赖。
决疑有全策，何必用蓍蔡。
虽病君强行，宝刀仍喜带。
岂是为俗儒，空言事夸大。
波罗河屯行宫叠旧岁韵
弘历（清代）

白云背塞垣，红叶间村落。流来内地民，日久成土著。

何敢誇奠瓯，惟是钦调幕。连朝阅丰收，劭农心为绰。

别馆景依然，静憩饶清乐。
道士号庭梅为赋此
牟巘（宋代）

苦把庭梅劣野梅，庭梅元自野梅来。
肯辞台鼎当年贵，直向丹田内景开。
山意浓时还耐看，道根孤睡更深培。
玄机参透何分别，猛拊阑干笑回。
仁宗皇帝挽诗十首
文同（宋代）

浮世期云尽，清都位欲传。
秉珪徒请命，脱躧遂登仙。
遗泽流天下，重光照柩前。
几时来甲观，更待一千年。
秋寓都城次赵君瑞韵
葛起耕（宋代）

催破橙香荐蟹黄，快斟新酒润诗肠。
雁拖暝色横秋水，鸦带寒声噪夕阳。
万事莫如花下醉，百年浑似梦中狂。
登高休负湖山约，约买扁舟载艳妆。
胡相士求偈三年予不说今秋复此与之
释慧空（宋代）

道人无心宁有相，以相求之无乃妄。更言寿夭吉与凶，空里觅痕镜中像。

胡君得处初不然，无相之中以相言。圣凡良贱皆一目，但有丝毫俱现前。

说既无私听无忤，祸福死生皆梦事。我惟以此入世间，犹如化人观幻士。

孙阳于马师旷琴，未可与之同日语。老僧大笑客出门，秋云驾雨过前村。

去去不须谈此老，三年一偈真赚我。
直中书省
韦承庆（唐代）

清切凤皇池，扶疏鸡树枝。唯应集鸾鹭，何为宿羁雌。
大造乾坤集，深恩雨露垂。昆蚑皆含养，驽骀亦驱驰。
木偶翻为用，芝泥忽滥窥。九思空自勉，五字本无施。
徒喜逢千载，何阶答二仪。萤光向日尽，蚊力负山疲。
禁宇庭除阔，闲宵钟箭移。暗花临户发，残月下帘欹。
白发随年改，丹心为主披。命将时共泰，言与行俱危。
寄谢巢由客，尧年正在斯。
七日大雪浙江亭访希之
韩淲（宋代）

江波沄沄山雪盛，寒雾不收潮风劲。诗人与我把一杯，信道东南此为胜。

隔望遥知是剡中，坐看飘洒归空濛。回首纷华车马外，西湖虽好此无雄。
次韵李公显
张纲（宋代）

士有鸿鹄志，万里一举翮。胸中自廊庙，肯顾三亩宅。

李侯气迈爽，词锋凛霜戟。老夫晚结交，文会欣有绎。

剧谈到时事，唾手欲任责。短褐天路高，畎亩抱忠赤。

风雷惜变化，泥蟠等蜥蜴。结茅西山下，樵爨走僮获。

富贵会有时，箪飘岂不适。世态翻覆手，宁较黑与白。

兴来时一杯，南窗俯遥碧。
赞四君诗四首 其四
常景（南北朝）

蜀江导清流，扬子挹馀休。含光绝后彦，覃思邈前修。

世轻久不赏，玄谈物无求。当途谢权宠，置酒得闲游。
和宣叔乞笋伽陀二颂 其一
黄庭坚（宋代）

笋充庖，日百尾。千角鹿，九首虺。心生窍，浑沌死。搜中林，撅稚子。

腹便便，老饕耳。
程尧仲以杨秘监所赠诗见示因走笔次韵约观园中桂花
张镃（宋代）

我家城中烟云乡，秋风晴日千桂香。交游半是渔樵郎，门前水深通潮江。

和诗到此推砚牍，必不能教鬼神哭。何如且向桂花中，快泻鹅黄入杯玉。

去年试君当夏初，知君直气非狂夫。平生批龙编虎须，千言万言长短书。

诚斋许人以文字，须待其人有馀味。君今莫问且速来，不醉明朝花满地。
寄洪州致仕李国博
梅尧臣（宋代）

湖上悠然度几春，勇抛荣禄遂天真。
青蒲翠竹围华屋，白酒黄鸡命里人。
果下有时乘小驷，儿曹方见拥朱轮。
田园岁入千锺美，肯似疏家苦畏贫。
颂证道歌·证道歌
释印肃（宋代）

诸行无常一切空，一切空处合元宗。
如如莫作身边见，法界无他一性同。
送曾学士赴行在
陆游（宋代）

二月侍燕觞，红杏寒未拆；四月送入都，杏子已可摘。
流年不贷人，俯仰遂成昔。
事贤要及时，感此我心恻。
欲书加餐字，寄之西飞翮。
念公为民起，我得怨乖隔？摇摇跂前旌，去去望车轭。
亭鄣郁将暮，落日澹陂泽。
敢忘国士风，涕泣效臧获。
敬输千一虑，或取二三策。
公归对延英，清问方侧席；民瘼公所知，愿言写肝膈。
向来酷吏横，至今有遗螫；织罗士破胆，白著民碎魄。
诏书已屡下，宿蠹或未革；期公作医和，汤剂穷络脉。
士生恨不用，得位忍辞责。
并乞谢诸贤：努力光竹帛。
柔远亭二首 其一
沈青崖（清代）

古塞通西域，岩城接大荒。一亭聊驻马，万里此离觞。

风劲草痕白，山寒日影黄。征夫折鞭去，前路少垂杨。
送朱生之秣陵
陆圻（明代）

华馆张灯酒共斟，清霜朔雪昼阴阴。上方请剑高名著，广柳容人侠气深。

醉后难忘公瑾曲，愁来独抱蔡邕琴。秦淮渡口花争发，莫负当年《桃叶》吟。
送文元粲游学杭城
陶安（明代）

钱塘繁华甲天下，雨霁湖山翠如画。朱楼人醉绮罗春，缃帙谁谙灯火夜。

一时见君真拔俗，千里寻师遥税驾。生长富贵厌膏粱，隽嚼经书如脍炙。

采凤鸣阳出丹穴，苍隼凌秋飞太华。柏垣绣斧风烈存，椿府屏车光宠亚。

名贤奕世妙有传，赤箭南金贵无价。闭门功比萤雪勤，入室气与芝兰化。

自喜高怀孤月朗，颇厌辩口悬河泻。词林惊见烂春葩，圣田待穫丰秋稼。

寸心莫逐汗漫场，万里当会神明舍。客中昆弟共绸缪，岁杪杯盘聊慰藉。

胥涛海口撼风霆，吴阜城心起台榭。莲衣红映歌艇筵，柳丝青拂钿车帕。

遽令此志生蛊惑，何异无知归罟擭。直须意气慎交游，而况习俗多浮诈。

策勋行矣当盛年，展卷琅然了清暇。诏书今日科制复，文星彻晓光芒射。

相期才器擢明廷，早植栋梁成大厦。春风吹上杏花枝，天衢飞鞚青云靶。
过康山忠臣祠
夏良胜（明代）

曾于此处夹龙飞，血溅孤冈迹未知。反火威灵归后著，得糠符谶炳先几。

函尸僭伪来何暮，破胆腥膻遁恐迟。真主默交天地相，元功犹自说刘基。
玩手植松
施肩吾（唐代）

却思毫末栽松处，青翠才将众草分。

今日散材遮不得，看看气色欲凌云。
春日登小台西望
陆游（宋代）

九十衰翁身尚健，流年过眼如奔电。
忆昔初来对行在，衫鬓青青接英彦。
中间亦尝走梁益，万里凭高望乡县。
散关驿近柳迎马，骆谷雪深风裂面。
东归却寻书生事，误长诸儒集贤院。
乞身七年罪未除，君恩尚许宽严谴。
痴顽亦复病不死，春到故园家酿美。
雨余草长四野青，日落烟生半山紫。
南歌子 其一
温庭筠（唐代）

手里金鹦鹉，胸前绣凤凰。偷眼暗形相。不如从嫁与，作鸳鸯。
殷无美胡文甫魏懋权胡元瑞过斋中
欧大任（明代）

春城杨柳郁金枝，此会千秋不可期。谒舍每投王粲刺，啸台何限阮公诗。

结交世许论肝胆，寓直人今感鬓丝。典有鹔鹴君但坐，为怜燕酒醉深卮。
和广汉旅中韵
彭汝砺（宋代）

苒苒征衣冒晓霜，客心衰寂鬓毛苍。故人行李来江外，游子飘蓬念异乡。

言失筌蹄知意得，醉遗簪绂觉形忘。青衫四十犹羁旅，叹息泥沙困乘黄。
失题
项安世（宋代）

日暮歌碧云，天寒思修竹。
佳人不可见，景入山更绿。
赠武平许令
郭祥正（宋代）

昔拜先翁汇水滨，存亡回首几经春。凤毛今喜为花县，鹤发谁嗟困客尘。

箧有赠篇长取读，心藏遗德尚如新。源源世泽来无尽，桂籍传家已四人。
次刘世基韵
谢薖（宋代）

孔世已传三十八，诸孙犹自见长身。试将后谢追前谢，岂料今人愧古人。

华子冈头千叠秀，刘郎诗律一朝新。吾家碧涧红泉句，聊欲烦君作后尘。
同子瞻赋游惠山三首
秦观（宋代）

史君厌机械，所与惟散人。
顾惭蒹葭陋，缪倚琼枝新。
上干青磝磝，下属白磷磷。
洞天不知老，金界无栖尘。
缅彼人间世，乌蟾阅青旻。
讵得踵三隐，山阿相与邻。
织素谣
于濆（唐代）

贫女苦筋力，缲丝夜夜织。万梭为一素，世重韩娥色。

五侯初买笑，建章方落籍。一曲古凉州，六亲长血食。

劝尔画长眉，学歌饱亲戚。
拟七德九功舞歌效乐天体
田从典（清代）

《七德舞》，《九功舞》，武纬文经耀千古。朝廷干羽在两阶，天下车书尽九土。

我皇御极垂衣裳，四方万国来享王。自朝乃至日中昃，尧兢舜业不敢康。

为念斯民亦劳止，丹诏夕封驰万里。咨尔强藩且载戈，释甲归来见天子。

苞有三蘖方凭陵，一朝敢弄潢池兵。荡摇滇黔连楚蜀，虔刘闽越驱鲵鲸。

驿闻天子赫斯怒。皇言一宣天日午。誓将灭此后朝食，取彼凶残畀豺虎。

临轩命将亲推毂，中有天潢建牙纛。日射春旗万马鸣，云开晓帐千官肃。

一从荆鄂向三湘，一自江州下豫章。西指秦川临剑阁，南经吴越度钱塘。

王师所至如风电，合围掩群开一面。狼奔鼠窜皆倒戈，市肆不惊芸不变。

王师所至多谣颂，行者愿赍居者送。天语殷勤再四宣，无令南亩妨春种。

一年转战雍梁间，二年克敌威荆蛮。三年扫清瓯与越，一鼓遂进仙霞关。

四年官军收闽地，逆臣稽首归藩位。五年贼渠死岳阳，六年百粤置胥吏。

七年一举入成都，夹击东西疾度泸。八年荡扫昆明穴，普天率地归皇图。

羽骑宵驰传露布，从此江山复如故。侍臣拜手贺升平，武士鸣铙歌《大濩》。

我皇恭己开明堂，木凤衔书下八方。嘉与吾民共休息，欲偕斯世为陶唐。

思齐太任及太姒，翼子贻孙既受祉。恭上徽音万国欢，再沛恩纶与更始。

昔时民间苦被兵，鸟乌声乐多荒城。今日言旋复邦族，闾里不闻愁叹声。

昔时民间苦征役，男子辍耕妇休织。今日公家免践更，鼓腹行歌仍作息。

欃枪灭迹三阶平，我皇宵旰犹未宁。手披目览厘庶绩，早朝晏罢勤苍生。

天纵聪明兼圣学，研精书史穷《丘》《索》。著述开天冠百王，四海文明生礼乐。

舞《七德》，舞《九功》，五弦之琴歌《南风》。愿令世世陈王业，王业艰难万古同。
秋日游城南展氏园登阁
饶节（宋代）

金灯奋髯阶砌宽，杨柳缓带楼阁闲。我来不为春事促，西风斜日面前山。
寒食游陈园
仇远（元代）

梨花李花白斗白，桃花杏花红映红。
疏篱曲径锦步障，间以巨竹青玲珑。
独木为桥人不渡，柴扉欲锁春风住。
岂知野禽浪蜂蝶，时复衔花过墙去。
春波涨绿春日晴，柳下扣门嵇喜迎。
池边亭上少盘礴，坐床拂噗呼麴生。
冷官况逢寒食节，客味凄凉那可说。
残杯冷炙何处无，乐意生香聊自悦。
清明天气晴更佳，山林川谷多莺花。
后庭遗曲少人唱，踏歌椎鼓争喧哗。
笑折一枝花入手，树犹如此人能久。
六朝旧事付东流，醉翁之意不在酒。
菩萨蛮
冯延巳（五代）

金波远逐行云去，疏星时作银河渡。花影卧秋千，

更长人不眠¤

玉筝弹未彻，凤髻黄钗脱。忆梦翠蛾低，微风吹绣衣。

画堂昨夜西风过，绣帘时拂朱门锁。惊梦不成云，

双蛾枕上颦¤

金炉烟袅袅，烛暗纱窗晓。残日尚弯环，玉筝和泪弹。

梅花吹入谁家笛，行云半夜凝空碧。欹枕不成眠，

关山人未还¤

声随幽怨绝，空断澄霜月。月影下重檐，轻风花满帘。

回廊远砌生秋草，梦魂千里青门道。鹦鹉怨长更，

碧笼金锁横¤

罗帏中夜起，霜月清如水。玉露不成圆，宝筝悲断弦。

娇鬟堆枕钗横凤，溶溶春水杨花梦。红烛泪阑干，

翠屏烟浪寒¤

锦壶催画箭，玉佩天涯远。和泪试严妆，落梅飞夜霜。

西风袅袅凌歌扇，秋期正与行云远。花叶脱霜红，

流萤残月中¤

兰闺人在否，千里重楼暮。翠被已销香，梦随寒漏长。

沉沉朱户横金锁，纱窗月影随花过。烛泪欲阑干，

落梅生晚寒¤

宝钗横翠凤，千里香屏梦。云雨已荒凉，江南春草长。

欹鬟堕髻摇双桨，采莲晚出清江上。顾影约流萍，

楚歌娇未成¤

相逢颦翠黛，笑把珠珰解。家住柳阴中，画桥东复东。
挽懿节皇后词五首 其二
张扩（宋代）

作合神明王，中兴欲佐周。友琴怀素志，脱珥谢前修。

行续姜任懿，名方马邓优。百年虽电掣，千古仰芳猷。
和徐季功墨梅 其二
王之道（宋代）

便是朱唇素面，那知绿叶青枝。净几明窗展处，微风淡月醒时。
满江红·半岭云根
蔡松年（宋代）

半岭云根，溪光浅、冰轮新浴。谁幻出、故山丘壑，慰予心目。深樾不妨清吹度，野情自与游鱼熟。爱夜泉、徽外两三声，琅然曲。
人间世，争蛮触。万事付，金荷醁。老生涯、犹欠谢公丝竹。好在斜川三尺玉，暮凉白鸟归乔木。向水边、明秀倚高峰，平生足。
造桥道者并诸化土写求
释慧空（宋代）

这汉一生担版，垂老出来住院。
清真气味全消，恶业因缘顿现。
说禅罔圣欺凡，乞食走州历县。
试看帖上传来，辊得成甚觜面。
再从诸公饮陈常侍别墅 其一
王世贞（明代）

小割虒祁地，聊为梓泽园。杯从三雅贵，客有八公尊。

膝席宽宾礼，牙盘侈国恩。犹言朱邸俗，揖向栋花村。
寒食有怀楚都
项安世（宋代）

北土重寒食，东风吹故都。不知清野后，还有踏青无。

荻笋烹鱼美，萎蒿裹饭腴。异乡悲节物，归梦速樯乌。
恃宠
曹邺（唐代）

二月树色好，昭仪正骄奢。恐君爱阳艳，斫却园中花。

三十六宫女，髻鬟各如鸦。君王心所怜，独自不见瑕。

台上红灯尽，未肯下金车。一笑不得所，尘中悉无家。

飞燕身更轻，何必恃容华。
曦真阁留别方道士宾实
范成大（宋代）

东山西山双袖舞，中有清宫蟠万础。
云横朱阁碧梧寒，风扫石坛苍桧古。
道人宾实其姓方，来从何许今几霜？
诛蒿仆蓬殿突兀，玉华紫气腾真香。
胸奇腹愤无人识，我独相从似畴昔。
时时苦语见鍼砭，邂逅天涯得三益。
明朝归客上归艎，重到曦真计渺茫。
只有双鱼相问讯，歙江之水通吴江。
代巩使君上东宫生日
虞俦（宋代）

储极天开秀，皇图日又新。梦熊初卜夜，禖燕蚤祠春。

瑞霭蓬莱初，祥标析木津。准龙真帝子，眉宇只天人。

少海涵舆地，前星耀紫宸。英姿生不世，雄略动如神。

仁孝兰同毓，温恭玉比纯。云章辉步障，月御契重轮。

尧历占蓂荚，庄年数大椿。千龄符会庆，五福自天申。

鹤禁移舟夕，龙楼问寝晨。慈颜俱有喜，习俗尽还淳。

湛露漙金菊，凉风动白蘋。好秋澄似洗，函夏肃无尘。

羽翼商山老，簪缨望苑宾。欢呼称寿斝，谐宴接芳裀。

景邑曾开幕，郎垣偶滥巾。不才蒙眄睐，何力赞弥纶。

符竹分苕水，才华想洛滨。歌诗形善祝，秉笔愧徐陈。
和子瞻自徐移湖将过宋都途中见寄五首
苏辙（宋代）

东武厌尘土，彭门富溪山。
従兄百日留，退食同跻攀。
轻帆过百步，船底惊雷翻。
肩舆上南麓，眼界涵川原。
爱此忽忘归，愿见且三年。
我去已匆匆，兄来亦崩奔。
永情置酒地，绕郭多云烟。
我昔去彭城，明日河流至。
不见五斗泥，但见三竿水。
惊风郁飚怒，跳沫高睥睨。
潋滟三月余，噶一朝事。
分将食鱼鳖，何暇顾邻里。
悲伤念遗黎，指顾出完罍。
缭堞对连山，黄楼丽清泗。
功成始逾岁，脱去如一屣。
空使西楚氓，欲语先垂涕。
千金筑黄楼，落成费百金。
谁言史君侈，聊慰楚人心。
高秋吐明月，白璧悬青岑。
晃荡河汉高，恍悢窗户深。
邀我三日饮，不去如笼禽。
史君今吴越，虽往将谁寻。
欲买尔家田，归种三顷稻。
因营山前宅，遂作泗滨老。
奇穷少成事，饱暖未应早。
愿输橐中装，田家近无报。
平生百不遂，今夕一笑倒。
它年数亩宫，悬知迫枯槁。
梁园久芜没，何以奉君游。
故城已耕稼，台观皆荒丘。
池塘尘漠漠，雁鹜空迟留。
俗衰宾客尽，不见枚与邹。
轻舟舍我南，吴越多清流。
客有折秋香来桂隐者喜成七言呈以道
张镃（宋代）

半纪移居野水旁，年年尝为木樨忙。
若非老树从头发，安得西风彻骨香。
数朵折来犹甚爱，满林开后得无狂。
今番莫把寻常比，一段清香两主张。
许国公生辰 其二
彭龟年（宋代）

天下之恶，不如一僭。天下之善，不如一俭。物有不足，于我何欠。

人欲无穷，俭乃防检。
次韵叔易四绝句 其一
李纲（宋代）

落日西风粳稻香，畦间散策月荒凉。谁知万顷黄云熟，行客初看插绿秧。
送客
释元肇（宋代）

迟迟送客过前溪，脱木风高日易低。寂寞归来理残菊，野禽啼在竹篱西。
尝进酒
韦骧（宋代）

昔年北苑试龙茶，似陟云霄饮露华。今日礼曹尝御酒，又疑尘迹到仙家。

自知衮衮官身幸，莫向区区俚耳誇。此段出于尸禄外，支离形体更何加。
和廉伯复次前韵断夜坐
吴宽（明代）

衰年视物更茫然，日落寻常索枕眠。
久坐谁言才断绝，细吟翻枕忽联牵。
薰风作暑如初伏，海月生明又半边。
却恨连墙稀宴集，挑灯那送酒家钱。
题王尧章伫香亭
乐雷发（宋代）

对花味道兴何长，好学颜家到坐忘。
莫与红尘儿辈道，心清正自得真香。
干越亭
米芾（宋代）

长卿骨已朽，延陵得兹亭。延平廖明略，大句题轩楹。

遂令干越俗，擅此今古名。高咏刘廖句，白云穿石屏。

琵琶洲无弦，我弹君能听。弹罢共一笑，白云归玉京。
福州鹿鸣宴
徐经孙（宋代）

鹿鸣今日宴佳宾，六万场中一百人。鳌岭峰前连巨钓，龙台高处耀脩鳞。

假途文字皆由命，实地功名好致身。得意春风马蹄速，杏园交庆绿袍新。
题虎丘寺
刘长卿（唐代）

青林虎丘寺，林际翠微路。仰见山僧来，遥从飞鸟处。

兹峰沦宝玉，千载唯丘墓。埋剑人空传，凿山龙已去。

扪萝披翳荟，路转夕阳遽。虎啸崖谷寒，猿鸣杉松暮。

裴回北楼上，江海穷一顾。日映千里帆，鸦归万家树。

暂因惬所适，果得损外虑。庭暗栖闲云，檐香滴甘露。

久迷空寂理，多为繁华故。永欲投死生，馀生岂能误。
苦热二首
苏籀（宋代）

越吟吴咏两参商，我那皋原侬水乡。
赤地千仓待舂簸，炎飚九夏剧晴阳。
云霓不族讼风伯，雷电惭劳驱毕方。
独卧嗟咨龙伯懒，梦乘天驷洒淋浪。
不寐
姜特立（宋代）

老人夜不瞑，宿鸟未安栖。
送睡冯杯酒，思晨听晓鸡。
送国子生吉祥海涯还蕲州觐省
宋褧（元代）

少年住京国，思亲不暂停。岂伊居庸翠，不及楚山青。
病中
赵蕃（宋代）

风树萧萧雨若筛，间飘黄叶挂蛛丝。
虫号亡赖更满耳，况是病夫新起诗。
拒霜二首 其一
张明中（宋代）

天与司花细细论，秋花虽是殿花军。拒霜假得后凋操，造化岂花先策勋。

浓著胭脂潮醉晕，蹙成玉板摺裙纹。游蜂识尽千红紫，只这寒芳竟不闻。
故西川将军奎公林挽歌 其二
吴文溥（清代）

褒鄂弓刀动鬼神，丹青世世照麒麟。祁连山远冰霜古，蜀国风悲草木春。

激烈肝肠为知己，摧颓岁月感斯人。百年天地谁长在，所恨飘飘未死身。
十月三日相公花下小饮赋四题·残菊
梅尧臣（宋代）

零落黄金蕊，虽枯不改香。
深丛隐孤秀，犹得奉清觞。
颖叔见招赴何秀才家饮
郭祥正（宋代）

鞭驴赴君招，十步九蹶促。相逢即忘劳，深围坐重褥。

恍疑出尘寰，气象豁双目。名花散天香，仙露浥柔玉。

寄乐方寸间，岂必待华屋。脱屣远市朝，散发免羁束。

更闻诵新作，字字芝兰馥。堆盘樱实红，满斝酦醅渌。

幽欢未言归，酒令不须督。平时常卷舌，动静畏险俗。

玄谈今尽倾，我难惬君欲。朝闻夕可死，悟矣无迟速。

感君倾醍醐，洒我久饥腹。又如旱田禾，沛然甘雨沃。

主人意殷勤，呼儿具灯烛。谁家有斯客，贳衣心亦足。

明朝得长篇，调险不可续。
愁
徐夤（唐代）

夜长偏觉漏声迟，往往随歌惨翠眉。黄叶落催砧杵日，

子规啼破梦魂时。明妃去泣千行泪，蔡琰归梳两鬓丝。

四皓入山招不得，无家归客最堪欺。
寄玉溪林逢吉六首
戴复古（宋代）

老夫时作白头吟，爨下焦桐孰赏音。
敢望荆溪作诗跋，自惭弊帚享千金。
水龙吟（和野渡生朝）
卫宗武（宋代）

桑蓬扫尽闲愁，未应人比梅花瘦。眉峰顿展，恰如云卷，北山□九。萦锦绣肠，袖丝纶手，骎骎希有。□□□博取，巍科□□，儒冠于我何负。

初度年来年去，喜称觞、腊前还又。安时委命，金鱼玉带，傥来斯受。傍屋园林，抚松对竹，共朋三寿。且逍遥、安乐窝中，岁岁进、长生酒。
贺新郎·吴陵俞园观演邯郸梦剧及诸伎走马
陆震（清代）

水槛真空洞。细听他、临川妙曲，感怀尤重。人世繁华原易了，宁独明朝是梦。

还须作、梅花三弄。小语雏姬应一笑，问吹箫、何日能骑凤。

只惯把，雕鞍控。

前堤草软香尘动。便幽燕、轻獧年少，逊伊纵横。座客一时欢笑极，争把金瓯相送。

有狂客、忽焉沉痛。昨上蜀冈高处望，玉勾斜、麦秀罗青陇。

中尽是，红颜冢。
朝中措
张抡（宋代）

鸣榔惊起鹭鸶飞。山远水瀰瀰。米贱茅柴酒美，霜清螃蟹螯肥。

人生所贵，逍遥快意，此外皆非。却笑东山太傅，几曾梦见蓑衣。
春尽二首·其一
郑獬（宋代）

春尽行人未到家，春风应怪在天涯。
夜来过岭忽闻雨，今日满天俱是花。
前树未回疑路断，后山才转便云遮。
野间绝少尘埃污，唯有清泉漾白沙。
癸卯岁始春怀古田舍二首
陶渊明（魏晋）

在昔闻南亩，当年竟未践。
屡空既有人，春兴岂自免。
夙晨装吾驾，启涂情己缅。
鸟哢欢新节，泠风送馀善。
寒竹被荒蹊，地为罕人远；
是以植杖翁，悠然不复返。
即理愧通识，所保讵乃浅。

先师有遗训，忧道不忧贫。
瞻望邈难逮，转欲志长勤。
秉耒欢时务，解颜劝农人。
平畴交远风，良苗亦怀新。
虽未量岁功，即事多所欣。
耕种有时息，行者无问津。
日入相与归，壶浆劳近邻。
长吟掩柴门，聊为陇亩民。
眉溪与光祖共谈得四绝句 其一
陈渊（宋代）

乾坤今古自昭然，此意何劳密处论。不是逢人喜倾倒，正应公事合公言。
句 其二
王庭圭（宋代）

欲结茅斋一两间，芙蓉高处掩柴关。人逢好景。
次韵伯弜值雨见留
释永颐（宋代）

涧谷饶春雨，烹茶近石池。竹鸡鸣野堑，山雉出荒篱。

草长藏初笋，花空只旧枝。旅怀吟不尽，刻竹记幽期。
赠东山诗僧信老
何梦桂（宋代）

曾透西来最上机，尚馀习气学诗痴。寻常好句从何得，翠竹黄花总是诗。
嘲主司崔澹
佚名（唐代）

主司何事厌吾王，解把黄巢比武王。
蔷薇花 其二
朱淑真（宋代）

满地红影蘸秋光，始觉芙蓉植在旁。赖有佳人频醉赏，和将红粉更施妆。
迢迢空同山
杨雯（宋代）

迢迢空同山，乃在西极巅。
玉泉荫灵芝，上有千岁仙。
安得凌风翼，相从白云间。
神仙本冥漠，天运乃推迁。
不如酌我酒，或得成自然。
田父要我语，饮者亦非贤。
愿君长独醒，加餐足高年。
湖居杂兴八首
白珽（元代）

脉脉吹香屋角梅，背风移烛小帘开。
凤城几日元宵近，一片箫声水上来。
幽州胡马客歌
李白（唐代）

幽州胡马客，绿眼虎皮冠。
笑拂两只箭，万人不可干。
弯弓若转两，白雁落云端。
双双掉鞭行，游猎向楼兰。
出门不顾后，报国死何难？
天骄五单于，狼戾好凶残。
牛马散北海，割鲜若虎餐。
虽居燕支山，不道朔雪寒。
妇女马上笑，颜如赪玉盘。
翻飞射野兽，花两醉雕鞍。
旄头四光芒，争战若蜂攒。
白刃洒赤血，流沙为之丹。
名将古是谁，疲兵良可叹。
何时天狼灭？父子得安闲。
赠於潜张定国
强至（宋代）

萧散前川令，才高气亦刚。
学攻诸子短，能涉众人长。
日月销书卷，功名抚剑铓。
他年有大用，莫漫比柴桑。
题路渔滨年丈吹台春饯图
张洵佳（清代）

东风吹我到天涯，绿芜春暮未还家。江南烟景萦离绪，河北风尘感岁华。

座中有个东坡叟，昔日少年今白首。一琴一鹤一诗囊，将挂征帆三峡口。

忆从杏苑探花游，跌宕春明几度秋。为有苍生来请命，福星一路指中州。

苍生丝竹萦怀抱，年年鞅掌长安道。莫非王事我贤劳，两袖清风双鬓槁。

一身宦辙历西东，到处攀辕借寇公。紫殿遴才书姓氏，青郊骑竹迓儿童。

忽然谣诼来群小，美人香草忧心悄。撇尽人间万斛尘，一潭明月霜天晓。

春秋佳日畅幽情，此老骚坛旧有名。司马文章仍放诞，元龙意气尚纵横。

游梁子弟多英妙，风流为唱阳春调。昔时衙鼓今皋比，三十年来梦一觉。

一梦觉时红日高，黔阳回首黯魂销。秋风故国鲈腮美，芳草明年马首遥。

明年马首瞻何处，西川骥子擅芳誉。父老争遗太守钱，板舆就养郎官署。

蜀江水碧蜀山春，惆怅吹台饯别人。一阕阳关留后约，三生白石證前因。

前因后约俱无定，人生离合鸿泥印。惟有新诗宛转吟，嘤鸣到处声相应。

临别披图意惘然，一言重与寄缠绵。已偿今日瞻韩愿，再结来生问字缘。

一鞭人影匆匆去，夷门草满清明路。芙蓉江上旧家乡，令我乡心夜夜长。
灵岩 其一
吴栻（宋代）

三齐何处古丛林，石作门阑岱岳阴。云暗鸡鸣川谷浅，月明龟岳水泉深。

未须赞叹袈裟铁，且可归依世界金。弹指上方还一梦，梦中聊续去年吟。
次韵和刘次公以诗见赠
刘弇（宋代）

格老辞严趣复新，百篇洗眼尽惊人。喑呜自是东骚将，潇洒疑非阀阅身。

快甚天星秋炯炯，富于仓廪昔陈陈。终惭不敌齐呀喊，敢议肴羞与栗榛。
【中吕】红绣鞋
冯子振（元代）

题小山苏堤渔唱
东里先生酒兴，南州高士文声，玉龙嘶断彩兴鸣。水空秋月冷，山小暮天青，苏公堤上景。
与南京留守
黄裳（宋代）

泽国旌麾十几秋，一封曾去辱青眸。吹嘘寸草风犹在，倚傍长松梦未休。

借取谩劳闽士论，召还聊寄宋王州。宿源洞里南湖上，似得双溪有乐不。
暮春山课即事书怀十二绝 其十一
郭之奇（明代）

地步前人已占，胸怀我辈须高。千秋金镜谁续，此日文心独劳。
喜长老永文方自外归
邹浩（宋代）

荆棘丛中自在人，不知何处是埃尘。岩前逢着笑绝倒，也似炎荒金色身。
贤者之孝二百四十首·李崇
林同（宋代）

侯封何尔泣，儿幼乃无勋。
恐莫终亲养，应将报主恩。
道桐川欲访梅右司不知其处
戴表元（宋代）

桐川潇洒处，面面碧芙蓉。峻塔当关独，清溪抱郭重。

市多吴客语，祠有汉时封。欲觅梅仙去，知藏第几峰。
鸭城怀古
莫止（明代）

养鸭鸭可驯，养兵兵可强。只有方寸心，多欲难自防。

千年古城方复隍，但见牧竖驱牛羊。姑苏之台近相望。

二十三君在何许，开吴祖德谁继将。玩人玩物皆丧亡，丧亡岂独由禽荒。

呜呼，古今即事感慨长，酒酣日落天苍茫。
别翁定宿瀑上
刘克庄（宋代）

偶送诗人共宿山，拥炉吹烛听潺湲。
已修茗事将安枕，因看梅花复启关。
崖色无苔通磵底，月光如练抹林间。
平生所历同邮寄，独到庵中不忍还。
八景胜概·卦尖望鼎
方凤（宋代）

遥岑谁画卦，置此荆山鼎。
乍可姹女飞，千秋觇溟涬。
送弟侑
孙何（宋代）

武昌古名地，英秀森琳琅。
既号诗书窟，复称云水乡。
中元见月（甲子岁）
边贡（明代）

坐爱清光好，更深不下楼。
不因逢闰月，今夜是中秋。
雨后过东山
黎廷瑞（宋代）

羸骖破帽约轻寒，破费春风半日閒。
一事无成年四十，又随花柳过东山。
哭仲子
姜特立（宋代）

一日死生隔，平生父子休。
暮龄逢逆境，老泪湿清秋。
浪急珠沉海，天昏壑失舟。
烟霄落鵰鹗，天厩丧骅骝。
万里车轴折，百年江汉流。
吾生今已矣，世事付悠悠。
用明发不寐有怀二人为韵寄李秉彝德叟
黄庭坚（宋代）

竹贯四时清，月通云气明。
外弟有佳质，妙年推老成。
後凋对霜雪，不昧处阴晴。
盛德当如此，古人畏後生。
次石监征韵
周棐（元代）

忆子临东海，征帆几日回。鼍鸣津鼓合，蜃起石楼开。

官酒应深酌，春衣或未裁。题诗纪游历，时寄到蓬莱。
过南安道中
陈元晋（宋代）

火乘金伏势方骄，天地围炉万物焦。
那信炎蒸天六月，却闻优渥雨三朝。
顿添秋思生庭树，颇觉春痕涨市桥。
分我清风陪独夜，又愁明月渺难招。
萧子敬之官岭表以无为真人写竹求题
杨士奇（明代）

上清真人紫府仙，手挥玉管开云烟。翩然骑凤溯寥廓，空有遗迹人间传。

相随万里南溟路，对座朝朝泻青露。春雷起蛰正及时，变化须防解飞去。
登焦山塔二首 其二
陈柏（宋代）

归鞭袅袅拂斜曛，踏碎长街九里云。渐愧蜗牛庐下客，终朝城市醉醺醺。
赋松梅 其一
李贽（明代）

二八谁家女，曲弹塞上声。且莫弹此曲，无家人难听。
赠文安王孝子
魏廷珍（清代）

天性惟一本，孺慕无尽时。晨昏犹省问，况乃生别离。

所以至孝心，感通若神奇。文安王孝子，派出太原支。

父避徭役苦，飘然天之维。岂不桑梓念，政猛过于虒。

生子襁褓中，乳哺仰母慈。命名纵有意，焉知后会期。

子长未识父，向母穷端倪。一闻五内裂，旭日绕寒飔。

雏乌尚反哺，孤云且暮归。痛父无所依，徒生复何为。

拜母出门去，新妇初结缡。尸饔已有托，四海往追驰。

逾赵凌燕塞，跨齐越海湄。朝餐荒烟里，暮宿孤魂祠。

吁天血泣雨，逢人泪陈辞。影响两无音，茫茫去何之。

艰阻穷且困，志益坚不疲。寤寐鬼神启，精诚天地知。

梦绕田横岛，卜协带山崥。识貌究难辨，讯名豁不疑。

旁观惊且叹，父子痛把持。漂零二十载，会合翻成悲。

弃缁归故里，旧案得齐眉。郡邑上其事，朝廷旌门楣。

兰桂联翩起，科名世第推。至今华缨结，孝乃万事基。

吾闻古之人，寿昌良可师。孰知三百年，前后同一规。

固由秉彝性，真切自天机。尤喜教化兴，培植世风移。

名教赖以振，惭无华黍词。所望采风人，于此日孳孳。
杂曲歌辞。空城雀
刘驾（唐代）

饥啄空城土，莫近太仓粟。一粒未充肠，却入公子腹。

且吊城上骨，几曾害尔族。不闻庄辛语，今日寒芜绿。
谢郑州张资政惠书寄酥十四韵
韦骧（宋代）

峥嵘岁律垂更旧，芜室萧然度清昼。追想牙旌欲首途，策羸取清尝重复。

踌躇去德不胜情，归迫严闉仅能走。歘惊霜月再弦望，西向拳拳使心疚。

心之疚兮日益深，使者踵门书忽授。灿然诲语盈累幅，字字煇华敌琼琇。

殷勤眷与奚所贻，纸尾复题酥以侑。开缄珍视未敢尝，捧重临风且三嗅。

初疑黄玉可如泥，和以露华凝不溜。又讶仙膏久鍊成，自有光芒发昏瞀。

轻言岂学陆机对，以况莼羹一何谬。依稀乳酒下青云，诗慕少陵惭浅陋。

汪洋惠意不可酬，匕箸姑停聊密覆。留向春朝助后觞，却望台星祝公寿。
次韵胡兄
方岳（宋代）

猿惊鹤怨老江蓠，留得离骚到景差。
愚智共知穷有分，浮休俱与醉无涯。
人间狡兔自三窟，身外鹪鹩只一枝。
非意相干吾岂敢，年来端为冷虀吹。
挽韩侍郎夫人范郡君 其一
刘攽（宋代）

名卿俱令族，庆善集清门。佩玉师柔训，称诗得妇言。

已嗟封马鬣，不待归鱼轩。从此公侯事，凄凉属采蘩。
柳梢青（秋日感兴）
张鎡（宋代）

烟淡波平。蓬松岸蓼，红浅红深。满院西风，连宵良月，几处清砧。

区区宦海浮沈。幸隐去、将酬素心。两鬓吴霜，一屏秦梦，谁是知音。
偈颂二百零五首
释正觉（宋代）

归根得旨，叶落知秋。
拈得鼻孔，失却舌头。
照彻三世佛之顶{左宁右页}，把定历代祖之襟喉。
玉井涵碧，冰壶断流。
诸法空寂为之座，是须坐处不停囚。
金华北山纪游八首 其五 宝峰
黄溍（元代）

下山复上山，蹑屩行沮洳。宿云冒长岭，旭日映高树。

山僧亦何为，独向城闉去。
登大峨绝顶睹圆相佛光成长句二十韵
王之望（宋代）

峨眉峻极西南著，万影庄严诸佛住。
高标天柱八宏张，雄镇坤维百灵赴。
我来雨霁群峰出，正值春喧三月暮。
上方解冻僧人岩，远俗来游客填路，
篮舆牵挽六十里，梯栈高低三万步。
鱼贯攀缘筋力疲，鸟腾陡绝神魂惧。
行经崖坂几萦曲，望极堪舆莽回互。
锦里遥看井底迷，雪山忽认屏间误。
幽岩得照石发彩，阴洞有声雷蓄怒。
楞伽仙音好鸟语，兜罗绵界神龙护。
沧海潮回波浪平，蓝田日暖烟霏布。
长虹欻放白毫光，淡墨俄瞻紫金聚。
应真飞锡众共睹，圆相摄身人自顾。
六牙白象恍当空，三足赤乌潜隐雾。
琉璃瓶莹秋月白，优昙花净含晓露。
瑞境旁连瓦屋起，合成一界如相附。
神灯夜从九顶朝，散作千山无尽炷。
肉眼亲观佛会开，凡躯恐逐仙风惊。
欲寻傅说箕尾间，休访君平斗牛度。
便排阊阖陟高圆，扰扰人寰何足寓。
和王秀才
司马光（宋代）

瘦马飘飖屡往还，疲劳专为访名山。须知筋力行将老，渐恐峰峦不可攀。

蜡屐早能寻胜概，弹冠悔更落尘寰。幸依贤者为东道，大得逍遥水石间。
赠别查韬荒 其三
屈大均（明代）

膏物吴江足，文禽越峤多。羽毛君不妒，音响自相和。

海气朝成市，潮田暮涌波。亦知奇道否，郁水接牂柯。
送乡人李元景归蜀
韩驹（宋代）

问君游梁今几岁，归去聊为羡于计。入门四壁妻子空，恍若游仙堕尘世。

令兄文价如相如，世人但知千里驹。不知更有八百里，看取蹴蹋辞盐车。
昭武旧同僚见过
王洋（宋代）

半生辛苦路漫漫，八月樵川类破酸。
官事到时初觉易，人情虽破始知难。
苦无私惠违情重，俭用官钱得谤宽。
闻说东园墙下柳，有时颦蹙念前官。
沁园春·将止酒戒酒杯使勿近
辛弃疾（宋代）

杯汝来前！老子今朝，点检形骸。甚长年抱渴，咽如焦釜；于今喜睡，气似奔雷。汝说“刘伶，古今达者，醉后何妨死便埋”。浑如此，叹汝于知己，真少恩哉！
更凭歌舞为媒。算合作人间鸩毒猜。况怨无小大，生于所爱；物无美恶，过则为灾。与汝成言，勿留亟退，吾力犹能肆汝杯。杯再拜，道麾之即去，招则须来。
瑞芝赞
李纲（宋代）

太虚磅礴，钟此和气。庆门其昌，而产斯瑞。厥瑞维何，灵芝煌煌。

孝诚所致，文字之祥。有开必先，其应以类。力学显亲，孰孝于是。

勉修远业，自奋于时。匪我云然，芝实告之。
醉花间 寄雨人
阚寿坤（清代）

难相语。试相语。相语添愁绪。鹏翮计图南，甚日丰毛羽。

难兄羁宦旅。白发慈亲许。深情作壮情，安恋痴儿女。
感兴其二
李白（唐代）

洛浦有宓妃。
飘摇雪争飞。
轻云拂素月。
了可见清辉。
解佩欲西去。
含情讵相违。
香尘动罗袜。
绿水不沾衣。
陈王徒作赋。
神女岂同归。
好色伤大雅。
多为世所讥。
德寿宫即事六首
任希夷（宋代）

万年觞举庆重华，百辟需云始拜嘉。
寿宴开时先雪宴，天共舞罢带宫花。
浣溪沙
袁去华（宋代）

一夕高唐梦里狂。云情雨意两茫茫。袖间依约去年香。

乳燕鸣茫闲院落，垂杨芳草小池塘。墙梢冉冉又斜阳。
送别黄清溪
周济（清代）

淮南木落天雨霜，先生别我归江乡。江乡今年足稻秫，归酌春江酣高堂。

昨君未来我苦寂，日日马蹋河沙黄。盘雕眼疾细草死，风埃一道昏残阳。

书生胡为衣短后，独吟无和声难扬。初闻君来色然喜，令子昔曾交短李。

李子论交最有名，字学因兹测涯涘。握手便作云龙谭，乃识君书著皮里。

君言枕葄四十年，落纸果化为云烟。君言静参恒累宿，吐舌果解生青莲。

君言楚璞献已倦，十上不选张郎钱。君言作宫非所乐，游戏聊复来人间。

下士闻之各大笑，谓我白痴君亦然。是时亢阳骄不雨，日秩陪祀清泠渊。

苍生膏泽别有寄，我等冗散空相煎。秋风吹我过江去，接䍦倒著看青山。

五旬小别意凄怆，夜梦往往逢君颜。重来见君话契阔，我病君归各飞越。

君爱堆盘玉斧肥，我思压江银针活。君今先归我亦去，冷落淮山剩寒树。

他日相逢我荷瓢，君能戴笠真吾侣。
红梅
俞体莹（清代）

不羡隋宫剪彩枝，丹砂变尽雪霜姿。罗浮仿佛桃源境，驴背诗人知未知。
游山阳十首
陈造（宋代）

邗沟帆席即长淮，鬓未霜时惯往回。
绛县老人今若此，此生更复几番来。
夏日双树园閒居檃括昔人成语作十绝句 其八
胡应麟（明代）

何劳邺侯书，绕架三万轴。痛饮读离骚，居然名士足。
和谢孟彝秘丞馆中书怀
程公许（宋代）

虎头一生信痴绝，虚名误人可多窃。
萧速白发宁可贷，流浪红尘几时歇。
三神山夐隔嚣纷，众君子聚莹冰雪。
尘犀时接宝唾香，玄关要待玉{上竹下氐}掣。
缅怀怀元佑载赓唱，谁为崇丘补亡缺。
直庐竹帛不停披，酺池斋盂宁浪出。
故都何在涉烟埃，湖山也自佳风月。
拟结齐盟修故事，莫向深杯辞百罚。
烝哉与我心事同，诗来可作成规。
甚惭老场面强涂抹，得与婵娟夸二八。
静思世故殊未艾，澒洞忧端不可掇。
由来馆殿育英髦，其为朝家效丝发。
不然坐费玉帛招，奚异信手沙土撮，
天阍何曾九关隔，
愚虑或补万分一。诸君信是廊庙具，
老我已愧瓶罂溢。惊看淋淳洒巨轴。
岂比呻吟点枯笔。吾侪立名要不朽，
荣禄过眼才一瞥。从今朝谒得休暇，
勿使文会多间阔。摩挲尊罍品书画，
上下古今商得失。乞归早得隐林岩，
夸与渔樵旧人说。
向察推 其二
曾丰（宋代）

惟此溪山恶，其它州县无。岂期公肮脏，而为我驰驱。

钱谷岂馀事，音容非故吾。史君如问细，为道费枝梧。
水调歌头
夏元鼎（宋代）

其胎息注想之迷，因与酬唱水调歌头于后。

采取铅须密，诚意辨妍媸。休教错认，夺来鼎内及其时。二物分明真伪，一得还君永得，此事契天机。记取元阳动，妙用在虚危。

法寅申，行子午，总皆非。自然时节，梦里也教不属精津气血，不是肺肝心肾，真土亦非脾。言下泄多矣，凡辈奈无知。
玉华洞次易庵韵 其一
何乔新（明代）

白云深处是仙台，宝树春深玉蘤开。蓬岛未应能胜此，仙人何事不归来。
上清乐 其二
赵佶（宋代）

元君八气号青灵，锦帔飞裙住玉城。

把握帝符司道籍，拔除尘累济群生。
十九岁自题小像·其二
左宗棠（清代）

机云同住素心违，堪叹频年事事非。
许靖敢辞推马磨，王章犹在卧牛衣。
命奇似此人何与，我瘦如前君岂肥。
来日连床鸡戒晓，碧湘宫畔雨霏霏。
答黄直夫二首 其二
李彭（宋代）

笔底澜翻走百川，胸中书传作丰年。自怜疲马老伏枥，绝影如公更着鞭。
木兰花令（柳）
王观（宋代）

铜驼陌上新正后。第一风流除是柳。勾牵春事不如梅，断送离人强似酒。东君有意偏撋就。惯得腰肢真个瘦。阿谁道你不思量，因甚眉头长恁皱。
园中杂书四首 其一
张镃（宋代）

春云天上白成行，春草人间绿自香。罨岸桃花三百树，碧溪休问短和长。
偈颂一百六十首
释宗杲（宋代）

一年一度解，一年一度结。
只是这个事，何须更多说。
不多说，蹋著秤鎚硬似铁。
第四桥
萧立之（宋代）

黄帽牵船客自摇，水花压岸送归潮。
晚风忽断疏蓬雨，秋在烟波第四桥。
偈颂一百三十六首 其三十五
释惟一（宋代）

昨从天上去，元不离地下。今归地下来，亦不离天上。

上下无间，来去无差。天河秋一雁，砧杵夜千家。
莫冬新定郡楼閒望
赵湘（宋代）

江城逢岁莫，独自倚楼台。
积雪明孤岛，微阳在早梅。
水摇冰欲泮，春近雁思回。
故国还如此，归心但暗催。
题画四首 其一 杜甫游春
梁兰（明代）

载酒命童子，驾言适桥西。东风倏而来，满林莺乱啼。

选幽果何所，无乃黄家蹊。
颂古
释道颜（宋代）

少室山前风过耳，九年人事随流水。
若还不是弄潮人，切须莫入洪波里。
寒食山馆书情
来鹄（唐代）

独把一杯山馆中，每经时节恨飘蓬。侵阶草色连朝雨，

满地梨花昨夜风。蜀魄啼来春寂寞，楚魂吟后月朦胧。

分明记得还家梦，徐孺宅前湖水东。
饮丁若思榆枋馆 其四
连佳樗（清代）

石床环坐稳，微雨况初过。盘摘新蔬早，衣沾落絮多。

看棋移日影，把酒度莺歌。欲结求羊侣，还来就薜萝。
和献可丙午二月六日别台中僚友
范纯仁（宋代）

感时情绪已难禁，况复怀贤恨愈深。鸦噪晚林催远客，云藏夕照弄轻阴。

松筠自信凌霜操，葵藿长倾向日心。同志飘零山馆寂，欲沽芳酒与谁斟。
观画山水
陆游（宋代）

古北安西志未酬，人间随处送悠悠。
骑驴白帝城边雨，挂席黄陵庙外秋。
大纲截江鱼可脍，高楼临路酒如油。
老来无复当年快，聊对丹青作卧游。
访孟守
汪莘（宋代）

紫阳佳山水，帝室雄垣藩。
桑枯若云屯，梨枣如星环。
迩来十载，有失汉诏宽。
坐令陇亩上，面作百摺酸。
侯来自江西，与物破险囏。
处处春风村，家家秋月湾。
矧侯老儒术，渊源起波澜。
文盟后韩孟，诗社前张樊。
贱子昔好学，何理不仰鑽。
风雷绕肠胃，日月悬肺肝。
宇宙在掌握，鬼神露毫端。
身由疾恶病，家以论事殚。
天门守九虎，归卧牛衣间。
誓欲灭此贼，使天回正观。
豫子欲趋赵，聂生方入韩。
匕首忽电掣，铁椎已雷鑽。
世无伯牙手，锺子每长叹。
世无子期耳，伯牙泪空弹。
人生乐相知，相知良亦难。
不知起胡越，相知风岁寒。
自侯之来矣，顾言识孔鸾。
秋风动心气，朔云资虐奸。
及此春日舒，扶病犹蹒跚。
怪仆来胡迟，为仆留城关。
见侯亦胡为，明珠倾月团。
见仆亦何为，伸此蛟龙蟠。
龟老壳愈坚，鹤老顶益丹。
自恨身已老，徒重钝与顽。
终忆玉川子，干谒非所安。
山不养伯龄，伯龄不厌山。
折杨柳
张九龄（唐代）

纤纤折杨柳，持此寄情人。
一枝何足贵，怜是故园春。
迟景那能久，芳菲不及新。
更愁征戍客，容鬓老边尘。
九月一日
梅尧臣（宋代）

授衣念徂节，阖棺伤故人。故人昔送我，把酒湍水滨。

只道后期易，岂知无会因。死生意不及，欲语鼻先辛。

既乏羡门术，安得如松筠。寒暑更数十，应亦同埃尘。
送税官仇副使诗十首
熊禾（元代）

古来抱关人，玩世可无闷。
内省既不愆，得仁又何怨。
壬申中秋交朋解散不期而会者郑生逊志夏生伯虎因小饮玩月二子各以诗赠依韵酬之 其一
王十朋（宋代）

郑生襟宇绝纤埃，夏子心希好学回。谁遣吾人来破愿，可能良夜不衔杯。

从来月罕中秋见，那更尊无俗子陪。遥指桂枝因贺客，文星近岁属温台。
洛中次韵河南令王子与观梅
赵鼎（宋代）

桃李丛中独立难，自怜孤艳怯春寒。微风只解分香去，流水犹能照影看。

冷落霓衣慵按舞，斓斑妆粉未胜冠。留连芳酒无嫌晚，要与凉蟾共倚栏。
次衣儿门
杨宾（清代）

高冈背大道，绝壁面东偏。一溪何曲折，冰下鸣涓涓。

上有古今树，俯仰淩苍烟。下有嶙峋石，错落横沙边。

塞门多莽莽，独此堪留连。造物若无意，鬼斧胡为穿。

因兹念长夏，百鸟鸣其巅。密叶影交覆，疏花开欲然。

箕倨赤双脚，科头手一编。人迹且莫到，安得世务牵。

管宁既未知，康乐亦寡缘。我独领其要，请为来者传。
与江君佐游五福寺观竹二首 其二
谢薖（宋代）

小池环插碧琅玕，气韵萧梢六月寒。一夜清霜群木落，独留孤节与君看。
后庭花（或加玉树二字）
毛熙震（五代）

莺啼燕语芳菲节，瑞庭花发。昔时欢宴歌声揭，管弦清越¤

自从陵谷追游歇，画梁尘黦.伤心一片如珪月，闲锁宫阙。

轻盈舞伎含芳艳，竞妆新脸。步摇珠翠修蛾敛，腻鬟云染¤

歌声慢发开檀点，绣衫斜掩。时将纤手匀红脸，笑拈金靥。

越罗小袖新香蒨，薄笼金钏。倚阑无语摇轻扇，半遮匀面¤

春残日暖莺娇懒，满庭花片。争不教人长相见，画堂深院。
梅花二首
张耒（宋代）

天质自清非为瘦，仙姿正白不施红。
未开如怨开如笑，枉乞幽香与北风。
武功县中作三十首 其三
姚合（唐代）

微官如马足，祗是在泥尘。到处贫随我，终年老趁人。

簿书销眼力，杯酒耗心神。早作归休计，深居养此身。
西江月（壬午生日）
张纲（宋代）

易老方惊岁晚，难禁又报生朝。从他华发转萧萧。且共尊前一笑。

为具随宜DD70C23F，烘堂不用笙箫。只烦欢伯散无聊。醉里追回年少
晓雨
张耒（宋代）

轻阴江上千峰秀，小雨墙边百草生。
惟有春禽慰孤客，晓啼浑似故园声。
送裴拾遗宰下邽
许棠（唐代）

受谪因延谏，兹行不出关。直庐辞玉陛，上马向仙山。

地古桑麻广，城偏仆御闲。县斋高枕卧，犹梦犯天颜。
病中感兴
薛嵎（宋代）

风霜岁又除，藜杖步徐徐。
儿辈忧无药，床头喜有书。
背因曝日暖，交为诉贫疎。
天定由人事，不如深闭庐。
寄怀吕六松
翁森（宋代）

西风吹薄暝，万叶赋秋声。
高鹄云边少，孤蝉雨后清。
年光凄短思，世态重离情。
石壁沧洲阔，休寒白鹭盟。
句
谢谔（宋代）

金房开达皆名州，盛山更在天上头。
渡冰志险 其二
严嵩（明代）

远役逢年暮，危途感命轻。长河蟠地险，积雪与天平。

逆旅悲今古，浮云是利名。昔闻高蹈者，被褐偃柴荆。
题美人图六首 其一 斗草
孙一元（明代）

草色风晴绿满坡，佳人拾翠众相过。衣裳带得芳鲜气，一笑归来春意多。
题汪功父所藏画卷
金履祥（宋代）

细雨西窗展画筒，江山杳霭几重重。
檐花飞动衣裳冷，疑在云间第一峰。
赠方望子入黄山修炼
濮淙（清代）

诗成当代说方干，何事辞家久不还。梦里汤泉非故国，眼前云不是名山。

花深古灶凭烧药，月冷啼猿为守关。只是白头慈母在，不教容易别人间。
浪淘沙 牧子卧牛背晚归
陈霆（明代）

牛背稳于舟。身外无忧。醉来一枕梦巢由。惊起不知何处笛，斜枕林丘。

古树晚鸦投。暝入西楼。寒烟暮霭织成秋。归路一鞭衰草色，野水桥页。
重送曾诚之兼简俞澹陈庾
贺铸（宋代）

陈颠俞散旧朋游，樽酒相逢定少留。
衰病故情犹有在，春风一夜梦扬州。
净相院
张抑（宋代）

云山烂漫本难名，收拾閒情付此生。出处自知无上策，往来聊欲试同盟。

门多贤辙人便静，琴锁师堂岁几更。六月岸巾来借扇，频游应不禁船行。
叉鱼招张功曹（署）
韩愈（唐代）

叉鱼春岸阔，此兴在中宵。大炬然如昼，长船缚似桥。

深窥沙可然，静搒水无摇。刃下那能脱，波间或自跳。

中鳞怜锦碎，当目讶珠销。迷火逃翻近，惊人去暂遥。

竞多心转细，得隽语时嚣。潭罄知存寡，舷平觉获饶。

交头疑凑饵，骈首类同条。濡沫情虽密，登门事已辽。

盈车欺故事，饲犬验今朝。血浪凝犹沸，腥风远更飘。

盖江烟幂幂，拂棹影寥寥。獭去愁无食，龙移惧见烧。

如棠名既误，钓渭日徒消。文客惊先赋，篙工喜尽谣。

脍成思我友，观乐忆吾僚。自可捐忧累，何须强问鸮.
二砺
郑思肖（宋代）

愁里高歌梁父吟，犹如金玉戛商音。
十年勾践亡吴计，七日包胥哭楚心。
秋送新鸿哀破国，昼行饥虎齧空林。
胸中有誓深于海，肯使神州竟陆沉？
夜闻子规
王建（唐代）

子规啼不歇，到晓口应穿。况是不眠夜，声声在耳边。
西斋杂咏六首 其一 葵花
刘安上（宋代）

物性不可夺，葵藿倾太阳。为臣兹取节，万古有馀芳。
更漏子·送孙巨源
苏轼（宋代）

水涵空，山照市。西汉二疏乡里。新白发，旧黄金。故人恩义深。
海东头，山尽处。自古空槎来去。槎有信，赴秋期。使君行不归。
与李潭州椿寿翁五首
赵蕃（宋代）

疏去良臣散，文兴大老归。
能忘缪公侧，何有步兵几。
暴虎无苛政，鸣冈览德辉。
辈虽参落落，业且相巍巍。